S-663/2013

Mál þetta, sem var dómtekið 2. september síðastliðinn, er höfðað með ákæru útgefinni af ríkissaksóknara 3. júlí 2013 á hendur X, kennitala [...], [...], „fyrir kynferðislega áreitni, með því að hafa aðfaranótt mánudagsins 1. ágúst [...], farið inn í svefnherbergi á þáverandi heimili sínu að [...],[...], þar sem B, kennitala [...] lá sofandi, lagst upp í rúm til B, fært sokkabuxur og nærbuxur hennar niður á hné, káfað á kynfærum hennar og endaþarmi, káfað á brjóstum hennar innanklæða og loks reynt að kyssa hana á munninn“.

Í ákæru er brot ákærða talið varða við 199. gr. almennra hegningarlaga nr. 19/1940 og er þess krafist að ákærði verði dæmdur til refsingar og til greiðslu alls sakarkostnaðar.

Þá gerir B kröfu um að ákærði verði dæmdur til að greiða henni miskabætur að fjárhæð 1.500.000 krónur með vöxtum samkvæmt 8. gr., sbr. 4. gr. laga nr. 38/2001 um vexti og verðtryggingu frá 1. ágúst 2011 til þess dags þegar mánuður var liðinn frá því að bótakrafan var kynnt ákærða, og dráttarvaxta eftir þann dag samkvæmt 9. gr., sbr. 1. mgr. 6. gr. sömu laga til greiðsludags.

Ákærði viðurkenndi þá háttsemi sem honum er gefin að sök og bótaskyldu en mótmælti bótafjárhæðinni sem of hárri. Krefst ákærði vægustu refsingar sem lög leyfa og að bótakrafa verði lækkuð. Verjandi ákærða gerir kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði er fæddur í september [...]. Samkvæmt sakavottorði ákærða var hann dæmdur í 30 daga fangelsi 20. febrúar [...] sem var skilorðsbundið til tveggja ára fyrir brot gegn 1. mgr. 217. gr. almennra hegningarlaga. Þá var ákærði dæmdur í sekt og sviptingu ökuréttar í fjóra mánuði 3. október [...] fyrir brot gegn umferðarlögum. Ennfremur gekkst ákærði undir sátt um sekt og var sviptur ökurétti í sjö mánuði í september [...]. Við ákvörðun refsingar ber að líta til játningar ákærða og þess að hann hefur viðurkennt bótaskyldu í málinu. Þá hefur ákærði sýnt iðrun og farið í áfengismeðferð. Er þetta virt ákærða til málsbóta. Þykir refsing ákærða hæfilega ákveðin fangelsi í þrjá mánuði en fresta skal fullnustu refsingarinnar og falli hún niður að liðnum tveimur árum frá birtingu dóms þessa að telja haldi ákærði almennt skilorð 57. gr. almennra hegningarlaga nr. 19/1940.

Í þinghaldi 2. september síðastliðinn lýsti réttargæslumaður brotaþola því yfir að miskabótakrafa væri lækkuð í 600.000 krónur. Ákærði hefur verið sakfelldur fyrir kynferðisbrot og á brotaþoli rétt á miskabótum úr hendi ákærða vegna brotsins á grundvelli 1. mgr. 26. gr. skaðabótalaga nr. 50/1993, sbr. lög nr. 37/1999. Þykja bætur hæfilega ákveðnar 400.000 krónur. Dráttarvextir skulu reiknast frá 19. ágúst 2013 þegar liðinn var mánuður frá birtingu kröfunnar fyrir ákærða í fyrirkalli, sbr. 9. gr. laga nr. 38/2001 um vexti og verðtryggingu.

Með vísan til 1. mgr. 218. gr. laga nr. 88/2008 um meðferð sakamála ber að dæma ákærða til að greiða sakarkostnað. Samkvæmt yfirliti um sakarkostnað er um að ræða kostnað vegna læknisvottorðs og rannsókna, alls 165.503 krónur, sem ákærða ber að greiða. Auk þeirrar fjárhæðar verður ákærði dæmdur til að greiða þóknun skipaðs verjanda síns, B-kk-ef E-kk-ef héraðsdómslögmanns, vegna vinnu hans fyrir dómi og sem tilnefndur verjandi hans við lögreglurannsókn málsins. Þykir þóknunin, sem ákveðin er í einu lagi, hæfilega ákveðin 225.900 krónur að virðisaukaskatti meðtöldum. Þá verður ákærði dæmdur til að greiða kostnað af réttargæslu brotaþola. Þykir þóknun skipaðs réttargæslumanns brotaþola, H-kvk-ef L-kvk-ef héraðsdómslögmanns, sem einnig var tilnefnd réttargæslumaður brotaþola við rannsókn málsins, hæfilega ákveðin í einu lagi, 188.250 krónur að virðisaukaskatti meðtöldum. Alls verður ákærði því dæmdur til að greiða 579.653 krónur í sakarkostnað.

Af hálfu ákæruvaldsins flutti málið E-kk-nf T-kk-nf aðstoðarsaksóknari.

Dóm þennan kveður upp J-kk-nf H-kk-nf héraðsdómari.

D ó m s o r ð:

Ákærði, X, sæti fangelsi í þrjá mánuði, en fresta skal fullnustu refsingarinnar og fellur hún niður að liðnum tveimur árum frá birtingu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði greiði B, kennitala [...], 400.000 krónur með vöxtum samkvæmt 1. mgr. 8. gr. laga nr. 38/2001 um vexti og verðtryggingu, frá 1. ágúst 2011 til 19. ágúst 2013, en með dráttarvöxtum samkvæmt 1. mgr. 6. gr., sbr. 9. gr. sömu laga frá þeim degi til greiðsludags.

Ákærði greiði sakarkostnað að fjárhæð 579.653 krónur. Þar af nemur þóknun skipaðs verjanda hans, B-kk-ef E-kk-ef héraðsdómslögmanns, 225.900 krónum og þóknun skipaðs réttargæslumanns brotaþola, H-kvk-ef L-kvk-ef héraðsdómslögmanns, 188.250 krónum, hvorttveggja með virðisaukaskatti.

J-kk-nf H-kk-nf